ለኢህአዴግ «የአብረን እንስራ» ጥሪ መዘጋጀታቸውን የኢፍዴሃግና መኢብን ፓርቲዎቹ ገለጹ
-ኢህአዴግ በሠላማዊ መንገድ ከሚንቀሳቀሱ ተቃዋሚ የፖለቲካ ፓርቲዎች ጋር አብሮ ለመስራት ያስተላለፈውን ጥሪ በመቀበል አብሮ ለመሥራት ዝግጁ መሆናቸውን ኢፍዴሃግና መኢብን አስታወቁ፡፡   በቅርቡ በተጠናቀቀው የኢህአዴግ 10ኛ ድርጅታዊ ጉባኤ ግንባሩ በአገር ውስጥ በሠላማዊ መንገድ ከሚንቀሳቀሱ ተቃዋሚ የፖለቲካ ፓርቲዎች ጋር በጋራ ለመስራት ያቀረበው ጥሪ የሚደገፍና የሚደነቅ መሆኑን ፓርቲዎቹ ለዋኢማ ተናግረዋል፡፡የመላው ኢትዮጵያ ብሔራዊ ንቅናቄ(መኢብን) ፕሬዚዳንት አቶ መሳፍንት ሽፈራው «ኢህአዴግ በሚያግባቡን ጉዳዮች ዙሪያ በጋራ እንሰራለን ማለቱ የሚደገፍ ነው» ይላሉ፡፡ ኢህአዴግ ምርጫውን ቢያሸንፍም በምርጫው ተወዳድረው የተሸነፉ የፖለቲካ ፓርቲዎች አብረውት እንዲሰሩ መዘጋጀቱን ሊወደስ የሚገባው ተግባር ነው ብለዋል፡፡ቀደም ሲልም ሠላማዊ መንገድን ከሚከተሉት የፖለቲካ ፓርቲዎች ጋር በጋራ ለመሥራት ተሞክሮ እንደነበር አቶ መሳፍንት አስታውሰው በ5ኛው ጠቅላላ ምርጫ በፓርላማው ውስጥ መቀመጫ ያገኘ አንድም የተቃዋሚ ፓርቲ ባይኖርም የፖለቲካ ፓርቲዎች የጋራ ምክር ቤትን በመጠቀም ሓሳብን ማንፀባረቅና በጋራ መሥራት ይቻላል ብለዋል፡፡ ይህን ዕድል በመጠቀምም ለአገርና ለህዝብ የሚጠቅሙ ውይይቶችና ምክክሮችን ለማካሄድ እንደሚንቀሳቀሱ ነው ፕሬዚዳንቱ ያስታወቁት፡፡በጋራ የመሥራቱ ጉዳይ ቀደም ሲልም የነበረ መሆኑን አወስተው አሁንም የጋራ ጉዞው መቀጠል ይኖርበታል፡፡ ፓርቲያቸው ገለልተኛ የሆነና በመልካም አስተዳደር ዙሪያ የሚሰራ ተቋም እንዲኖር ፍላጎት እንዳለው ገልጸው ይህንንም በጋራ ምክር ቤት መድረክ ለማቅረብ ተዘጋጅተዋል፡፡የኢትዮጵያ ፍትህና ዴሞክራሲ ኃይሎች ግንባር ጸሃፊ አቶ ግርማይ ሀደራ በበኩላቸው የኢህአዴግ የአብረን እንስራ ጥሪው በጣም ጠቃሚና በአዋንታ የሚቀበሉት ጉዳይ መሆኑን ነው የተናገሩት፡፡ የሚጠቅመውን በመደገፍ፣ የማይሆነውን ደግሞ በመቃወምና በምክንያታዊ የሓሳብ ልዩነት በመታገል ለመጓዝ መዘጋጀታቸውንም ተናግረዋል፡፡በኢህአዴግ በኩል የሚተላለፉትን ውሳኔዎችንናአቅጣጫዎችን በትኩረት እንደሚከታተሉ የጠቆሙት አቶ ግርማይ  ሁል ጊዜ ችግርን ብቻ ከመንቀስ ትክክለኛና ለለውጥ የሚተጋ ተቃዋሚ ፓርቲ መሆን እንደሚገባ ተናግረዋል፡፡ ስለሆነም ፓርቲያቸው ልዩነቶችን በመንቀስ ሊሠራባቸው  የሚገቡ ክፍተቶችን ለመሙላትና ለለውጥ ይንቀሳቀሳል ብለዋል፡፡አቶ ሀደራ እንደሚሉት በአገርና በህዝብ ጉዳይ አብሮ ለመስራት ዝግጁ ናቸው፡፡ የህብረት ጉዞን በማጠናከር የተጀመሩት ልማቶች ግባቸውን እንዲመቱ ይታገላሉ፡፡ ከተቃዋሚዎች የሚቀርቡ ቅሬታዎችና አስተያየቶችን ተቀብሎ መፍትሔ በመስጠት ረገድ ኢህአዴግ ቁርጠኛ ሊሆን ይገባል፡፡ ተቃዋሚ የፖለቲካ ፓርቲዎችም ጥያቄአቸውን በግልፅነትና በድፍረት ማቅረብ ይጠበቅባቸዋል፡፡የአትዮጵያ ራዕይ ፓርቲ ፕሬዚዳንት አቶ ተሻለ ሰብሮ በበኩላቸው በሠላማዊ ሜዳ ላይ መከባበርና መደማመጥ በሁሉም ፓርቲዎች ሊዳብርና ሊለመድ የሚገባው ባህል መሆኑን  ተናግረዋል፡፡ ግንባሩ ድርጅታዊ ጉባዔውን በማጠናቀቁ «እንኳን ደስ አላችሁ» ያሉት አቶ ተሻለ የአብረን እንስራ ጥሪው አገላለፅ በምርጫ 2007 ተወዳድረው ውጤቱን በአዎንታ የተቀበሉትን ብቻ የሚጋብዝ ስለሆነ እንዳልተዋጠላቸው ጠቁመዋል፡፡ ከተቃዋሚ ፓርቲዎች ጋር በጋራ ለመስራት ያለውን ቁርጠኝነትም እንደሚጠራጠሩ ነው ያመለከቱት፡፡